Diari Oficial de la Generalitat Valenciana


Sumari del DOGV 2411, del 21-12-1994 (1994/833344)

RESOLUCIÓ de 5 de desembre de 1994, de la Secretaria General de la Conselleria d'Administració Pública, per 1la qual es disposa la publicació del conveni marc entre la Generalitat Valenciana i la Confederació Interprovincial d'Empresaris de la Regió Valenciana (CIERVAL), per a la col.laboració en la gestió de la formació en centres de treball dels alumnes de formació professional específica.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2411

Data del DOGV
:   21-12-1994

Secció del DOGV
:   ALTRES DISPOSICIONS

Número del document
:   1994/833344


Data del document
:   05-12-1994

Organisme emissor
:   Presidència de la Generalitat

Tipus de document
:   Resolució

RESOLUCIó de 5 de desembre de 1994, de la Secretaria General de la Conselleria d'Administració Pública, per la qual es disposa la publicació del conveni marc entre la Generalitat Valenciana i la Confederació Interprovincial d'Empresaris de la Regió Valenciana (CIERVAL), per a la col·laboració en la gestió de la formació en centres de treball dels alumnes de formació professional específica.   
Subscrit, després de la tramitació reglamentària, entre la Generalitat Valenciana i la Confederació Interprovincial d'Empresaris de la Regió Valenciana (CIERVAL), el dia 7 de juny de 1994, un conveni marc per a la col·laboració en la gestió de la formació en centres de treball dels alumnes de formació professional específica, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana el conveni esmentat, que ha quedat inscrit en el Registre de Convenis amb el número 0639/94, i que figura com a annex d'aquesta resolució.  
València, 5 de desembre de 1994.- El secretari general de la Conselleria d'Administració Pública.  
Conveni marc entre la Generalitat Valenciana i la Confederació Interprovincial d'Empresaris de la Regió Valenciana per a la col·laboració en la gestió de la formació en centres de treball dels alumnes de formació professional específica.   
València, 7 de juny 1994  
Reunits  
D'una banda, el Sr. Joan Lerma i Blasco, president de la Generalitat Valenciana, en virtut de les facultats que li confereix la Llei 5/1983, de 30 de desembre, de Govern Valencià.  
D'una altra, el Sr. José María Jiménez de Laiglesia, president de la Confederació Interprovincial d'Empresaris de la Regió Valenciana (CIERVAL), expressament facultat per a aquest acte, per acord de la Junta Directiva, del dia 11 de maig de 1994.  
Exposen  
Que ambdues parts consideren d'interès mutu la implantació a la Comunitat Valenciana d'una oferta de Formació Professional capaç de satisfer adequadament la demanda de recursos humans per part del mercat de treball.  
Que un eficaç sistema de Formació Professional exigeix l'articulació amb les expectatives de desenvolupament econòmic i social de la comunitat i la concreta vinculació dels centres docents amb l'entorn productiu.  
Que la Llei Orgànica 1/1990, de 3 d'octubre, d'Ordenació del Sistema Educatiu, estableix en l'article 34 la necessitat de tenir en compte l'entorn sòcio-econòmic dels centres docents i l'obligació d'incloure en el currículum dels ensenyaments de Formació Professional Específica una fase de formació pràctica en els centres de treball, ordenant a les administracions educatives arbitrar els mitjans necessaris per a incorporar les empreses i les institucions al desenvolupament d'aquests ensenyaments.  
Que, per tot això, estimen de summe interès establir una línia de cooperació que tendesca a millorar la qualificació professional, present i futura, dels treballadors, professors i alumnes.  
En conseqüència, ambdues parts subscriuen aquest conveni d'acord amb les següents  
Clàusules  
Objecte del conveni  
Primera. L'objecte d'aquest conveni és establir uns mecanismes de col·laboració específics per a aconseguir que la Formació Professional a la Comunitat Valenciana puga adaptar-se constantment als requeriments de nivell tecnològic i organitzatiu que els processos productius demanen.  
Segona. Aquesta col·laboració es durà a terme en els següents camps d'actuació:  
a) Desplegament d'un programa de divulgació de la Formació en Centres de Treball (FCT) dirigit a conscienciar el món empresarial de la conveniència d'obligar-se amb la seua participació en aquesta formació.  
b) Facilitar als centres on s'impartesca la Formació Professional Específica la constitució d'una xarxa d'empreses col·laboradores al seu voltant, on els alumnes puguen realitzar la FCT.  
c) Propiciar l'establiment de concerts de col·laboració singulars entre les empreses i els centres docents.  
Obligacions de les parts  
Tercera. La CIERVAL establirà unes unitats tècniques o oficines permanents des d'on es gestionarà el programa d'actuacions en col·laboració amb les persones designades per la Conselleria d'Educació i Ciència per a idèntica comesa.  
Quarta. Les despeses que s'originen en les unitats tècniques seran cofinançades per la CIERVAL i la Conselleria d'Educació i Ciència en els termes que s'acorden en convenis singulars que es consideraran addendes a aquest conveni.  
Cinquena. Serà responsabilitat de la Conselleria d'Educació i Ciència establir la normativa per al desplegament de la FCT, així com establir el model de concert de col·laboració singular que han de firmar el centre educatiu i la seua empresa col·laboradora.  
Coordinació d'aquest conveni  
Sisena. Les accions previstes en aquest conveni s'executaran sota la direcció i supervisió d'una comissió mixta paritària, integrada per:  
- El conseller d'Educació i Ciència, o persona que hi delegue.  
- El president de la CIERVAL, o persona que hi delegue.  
- Tres representants de la Conselleria d'Educació i Ciència, designats pel conseller.  
- Tres representants de la CIERVAL, designats pel seu president.  
Setena. Les funcions de la comissió mixta seran les següents:  
a) Efectuar el seguiment i l'avaluació del conveni.  
b) Programar les actuacions de les unitats tècniques.  
c) Establir els convenis específics necessaris per al desplegament del pla d'actuacions.  
d) Estudiar noves fórmules de col·laboració entre ambdues parts i proposar la realització d'altres accions.  
e) Proposar les modificacions del conveni que es jutgen necessàries.  
Abast i vigència del conveni  
Vuitena. Aquest conveni afecta l'àmbit de la Comunitat Valenciana i entrarà en vigor a partir del moment de la seua firma. Té caràcter anual, prorrogable per períodes de temps iguals, tret de denúncia d'una de les parts, que, com a mínim, s'haurà d'efectuar amb dos mesos d'antelació a l'inici del curs escolar.  
Les parts d'aquest conveni estan d'acord amb el seu contingut, i perquè així conste i com a prova de conformitat, el firmen per duplicat en el lloc i la data damunt indicats.  
El president de la Generalitat Valenciana: Joan Lerma i Blasco.  
El president de la Confederació Interprovincial d'Empresaris de la Regió Valenciana: José Mª Jiménez de Laiglesia.